**Соқыр қайыршы туралы оқиға**

***«Иса оларға былай деп жауап берді: — Егер де соқыр болсаңдар, кінәларың болмас еді. Ал қазір сендер «көзіміз көреді» деп мақтанғандықтан, кінәларың мойындарыңда қалады.»***

***(Жохан 9:41)***

Исаны өз заманындағы діндар адамдар ұнатпады. Олардың көздері көретін болғанымен, Иса оларды рухани соқыр деп атады.

Киелі кітаптың Жохан кітабында туа біткен соқыр қайыршы туралы керемет оқиға бар. Иса шәкірттерімен кездескен кезде, Иса біртүрлі әрекет жасады: «Ол жерге бір түкіріп, содан балшық жасап, зағиптың көзіне жақты да: — Силоғам тоғанына бар да, жуып таста! — деп тапсырды. Соқыр кісі барып, бетін жуды. Сонда оның көзі ашылып көретін болды. Содан адам үйіне қайта оралды.» Көршілері мен оның бұрын соқыр қайыршы болып жүргенін көргендер бір-біріне: «Мынау осы жерде қайыр сұрап отыратын адам емес пе? Сені кім емдеді? Бұл қалай болды?» — деп, қайран қалысып, содан жұрт сол бұрында соқыр болған адамды парызшылдарға алып барды.

Парызшылдар болса бұл жағдай туралы естіп, ашуланды. Олар: «Бұл Кісі Құдайдан келген емес, себебі Ол соқырды емдеуімен демалыс күнінің тәртібін бұзды. Күнәкар кісі осындай кереметтерді қалай істей алады?» деді. Сөйтіп, олар Исаны «күнәкар» деп атады. Ақырында әлгі бұрында соқыр болған адам: «Ол күнәкар ма, жоқ па, соны білмеймін. Білетінім бір-ақ нәрсе: мен соқыр едім, енді көретін болдым!» деп жауап берді.

Тәкаппар парызшлыдар барлығына — сол адамға, оның ата-анасына, Исаға бірден үкім шығарды. Олар қарғыс айтып, Исаны айыптады. Олар: «Біз тіпті Оның қайдан екенін де білмейміз» - деді.

Иса сауығып кеткен адамға: «Мен бұл дүниеге «соқырлардың» көзі ашылсын, ал «көретіндер» «соқыр» болсын деп, айыру үшін келдім», - деді. Ал парызшылдарға Иса: «Егер де соқыр болсаңдар, кінәларың болмас еді. Ал қазір сендер «көзіміз көреді» деп мақтанғандықтан, кінәларың мойындарыңда қалады» деді (Жохан 9:39-41).

Құдай біздің рухани көзіміздің ашылғанын қалайды. «Құдай күнәкарларға құлақ салмайды; бірақ кім Оны қастерлеп, еркін орындаса, Құдайдың соған құлақ салатынын білеміз.» (Жохан 9:31).